
[bookmark: _GoBack]Omnitrope 5 mg/1,5 ml injekcinis tirpalas
Omnitrope 10 mg/1,5 ml injekcinis tirpalas
Somatropinas
Atidžiai perskaitykite visą šį lapelį, prieš pradėdami vartoti vaistą, nes jame pateikiama Jums
svarbi informacija.
- Neišmeskite šio lapelio, nes vėl gali prireikti jį perskaityti.
- Jeigu kiltų daugiau klausimų, kreipkitės į gydytoją, vaistininką arba slaugytoją.
- Šis vaistas skirtas tik Jums, todėl kitiems žmonėms jo duoti negalima. Vaistas gali jiems
pakenkti (net tiems, kurių ligos požymiai yra tokie patys kaip Jūsų).
- Jeigu pasireiškė šalutinis poveikis (net jeigu jis šiame lapelyje nenurodytas), kreipkitės į
gydytoją, vaistininką arba slaugytoją. Žr. 4 skyrių.
Apie ką rašoma šiame lapelyje?
1. Kas yra Omnitrope ir kam jis vartojamas
2. Kas žinotina prieš vartojant Omnitrope
3. Kaip vartoti Omnitrope
4. Galimas šalutinis poveikis
5. Kaip laikyti Omnitrope
6. Pakuotės turinys ir kita informacija
1. Kas yra Omnitrope ir kam jis vartojamas
Omnitrope yra rekombinantinis žmogaus augimo hormonas (taip pat vadinamas somatropinu). Jo
struktūra tokia pati, kaip ir natūralaus žmogaus augimo hormono, kuris reikalingas tam, kad augtų
kaulai ir raumenys. Jis taip pat padeda reikiamam riebalinio ir raumeninio audinio kiekiui susidaryti.
Jis yra rekombinantinis – tai reiškia, kad jis nėra pagamintas iš žmogaus ar gyvūnų audinių.
Vaikams Omnitrope vartojamas šių augimo sutrikimų gydymui:
 jei Jūsų augimas netinkamas ir kai nepakanka savo augimo hormono;
 jei yra Turner sindromas. Turner sindromas yra mergaičių genetinis sutrikimas, kuris gali
sutrikdyti augimą – Jūsų gydytojas pasakys, jei Jūs turite šį sutrikimą;
 jei Jums yra lėtinis inkstų nepakankamumas. Jei inkstai nebegali funkcionuoti, tai gali sutrikdyti
augimą;
 jei gimimo metu buvote mažo ūgio ar per mažo svorio. Augimo hormonas gali padėti Jums
užaugti daugiau, jei negalėjote pasiekti ar išlaikyti normalaus augimo tempo iki 4 metų amžiaus
arba vėliau;
 jei sergate Prader-Willi sindromu (chromosomine liga). Augimo hormonas padės Jums užaugti
iki didesnio ūgio, jei Jūs dar augate, ir taip pat pagerins kūno sudėtį. Riebalų perteklius
sumažės, o sumažėjusi raumenų masė pasitaisys.
Omnitrope vartojamas suaugusiesiems
 gydyti asmenims, kuriems yra ryški augimo hormono stoka. Ji gali atsirasti suaugus arba gali
tęstis nuo vaikystės.
Jei vaikystėje Jums buvo skiriamas Omnitrope augimo hormono stokos gydymui, Jūsų augimo
hormono kiekis bus dar kartą patikrintas pasibaigus augimui. Jei bus patvirtinta sunkaus laipsnio
augimo hormono stoka, Jūsų gydytojas pasiūlys tęsti gydymą Omnitrope.
Šį vaistą Jums gali skirti tik gydytojas, kuris turi patirties gydant augimo hormonu ir kuris patvirtino
Jūsų diagnozę.

2. Kas žinotina prieš vartojant Omnitrope
Omnitrope vartoti negalima
 jeigu yra alergija (padidėjęs jautrumas) somatropinui arba bet kuriai pagalbinei Omnitrope
medžiagai.
 ir pasakykite gydytojui, jei yra aktyvus navikinis procesas (vėžys). Prieš pradedant gydyti
Omnitrope, navikinis procesas neturi būti aktyvus ir turi būti baigtas priešnavikinis gydymas.
 ir pasakykite gydytojui, jeigu Jums skirtas Omnitrope augimui skatinti, tačiau jau nustojote
augti (sukaulėjusios epifizinės kremzlės).
 jei sergate sunkia liga (pvz., yra komplikacijų po atviros širdies operacijos, pilvo operacijos,
atsitiktinės traumos, ūminio kvėpavimo nepakankamumo ar panašių būklių). Jei planuojama
atlikti ar jau buvo atlikta didelės apimties operacija, ar dėl kokių nors priežasčių Jūs planuojate
gultis į ligoninę, pasakykite gydytojui ir priminkite kitiems gydytojams, su kuriais bendraujate,
kad vartojate augimo hormoną.
Įspėjimai ir atsargumo priemonės
Pasitarkite su gydytoju, prieš pradėdami vartoti Omnitrope.
 Jei Jums taikomas pakeičiamasis gydymas glukokortikoidais, turėtumėte reguliariai konsultuotis
su gydytoju, nes Jums gali prireikti pakoreguoti gliukokortikoidų dozę.
 Jei yra diabeto atsiradimo rizika, gydymo somatropinu metu Jūsų gydytojas turės reguliariai
tikrinti gliukozės kiekį kraujyje.
 Jei Jūs sergate cukriniu diabetu, gydymo somatropinu metu reikia nuolat atidžiai stebėti
gliukozės koncentraciją Jūsų kraujyje ir aptarti tyrimų rezultatus su gydytoju bei nuspręsti, ar
reikia keisti diabeto gydymui skirtų vaistų dozę.
 Pradėjus gydyti somatropinu, kai kuriems pacientams gali reikėti pradėti pakaitinį skydliaukės
hormonų gydymą.
 Jei Jums skiriamas gydymas skydliaukės hormonais, gali tekti koreguoti skydliaukės hormonų
dozę.
 Jei padidėjęs Jūsų intrakranijinis spaudimas (dėl kurio atsiranda tokie simptomai, kaip stiprus
galvos skausmas, regėjimo sutrikimai arba vėmimas), turite pranešti apie tai gydytojui.
 Jei šlubuojate arba pradedate šlubuoti gydymo augimo hormonu metu, turite pranešti gydytojui.
 Jei somatropinas Jums skiriamas dėl augimo hormono stokos po anksčiau buvusio naviko
(vėžio), Jūs turite būti reguliariai tikrinamas ar nėra naviko ar kito vėžio recidyvo požymių.
 Jei Jums stiprėja pilvo skausmas, turite pranešti gydytojui.
 Vartojimo vyresniems kaip 80 metų pacientams patirties nepakanka. Vyresnio amžiaus žmonės
gali būti jautresni somatropino veikimui ir todėl jiems gali būti didesnė šalutinio poveikio
atsiradimo rizika.
Vaikams, sergantiems lėtiniu inkstų nepakankamumu
 Jūsų gydytojas turi ištirti Jūsų inkstų funkciją ir augimo greitį prieš pradedant skirti
somatropiną. Inkstų gydymas turi būti tęsiamas. Persodinus inkstus, gydymas somatropinu turi
būti nutraukiamas.
Vaikams, sergantiems Prader-Willi sindromu
 Jūsų gydytojas pateiks Jums informaciją apie dietos apribojimus, kurių reikia laikytis dėl kūno
svorio kontrolės.
 Prieš pradedant gydymą somatropinu Jūsų gydytojas įvertins, ar nėra viršutinių kvėpavimo takų
obstrukcijos miego apnėjos (kai kvėpavimas sustoja miego metu) ar kvėpimo takų infekcijos
požymių.
 Jei gydymo somatropinu metu atsiranda viršutinių kvėpavimo takų obstrukcijos požymių (taip
pat gali atsirasti arba sustiprėti knarkimas), pasakykite gydytojui, Jūsų gydytojas turės Jus
apžiūrėti ir gali nutraukti gydymą somatropinu.
 Gydymo metu gydytojas patikrins, ar nėra skoliozės, tam tikros rūšies stuburo deformacijos,
požymių.

 Jei gydymo metu prisidės plaučių infekcija, pasakykite gydytojui, kad jis galėtų išgydyti
infekciją.
Vaikams, gimusiems mažiems arba per mažo svorio
 Jei gimimo metu ūgis arba svoris buvo per mažas ir Jūsų amžius yra nuo 9 iki 12 metų,
paprašykite gydytojo patarimo dėl lytinio brendimo ir dėl gydymo šiuo vaistu.
 Gydymą reikia tęsti tol, kol nustosite augti.
 Jūsų gydytojas tikrins gliukozės ir insulino koncentraciją kraujyje prieš pradedant gydymą ir
kasmet gydymo metu.
Kiti vaistai ir Omnitrope
Jeigu vartojate ar neseniai vartojote kitų vaistų arba dėl to nesate tikri, apie tai pasakykite gydytojui
arba vaistininkui.
Būtinai pasakykite gydytojui, jei vartojate ar neseniai vartojote kokių nors iš toliau išvardytų vaistų.
Jūsų gydytojui gali reikėti koreguoti Omnitrope ar kitų vaistų dozę:
 vaistus diabeto gydymui,
 skydliaukės hormonus,
 vaistus nuo epilepsijos (prieštraukulinius preparatus),
 ciklosporiną (vaistą, kuris susilpnina imuninę sistemą po transplantacijos),
 per burną vartojamo estrogeno ar kitų lytinių hormonų.
 sintetinius antinksčių hormonus (kortikosteroidus).
Jūsų gydytojui gali tekti koreguoti šių vaistų dozę arba somatropino dozę.
Nėštumas ir žindymo laikotarpis
Omnitrope vartoti negalima, jei esate nėščia ar bandote pastoti.
Jeigu esate nėščia, žindote kūdikį, manote, kad galbūt esate nėščia arba planuojate pastoti, tai prieš
vartodama šį vaistą žindymo metu pasitarkite su gydytoju arba vaistininku.
Svarbi informacija apie kai kurias pagalbines Omnitrope medžiagas
Šio vaisto viename ml yra mažiau kaip 1 mmol (23 mg) natrio, t.y. jis beveik neturi reikšmės.
Omnitrope 5 mg/1,5 ml injekcinis tirpalas:
Viename mililitre yra 9 mg benzilo alkoholio.
Kadangi sudėtyje yra benzilo alkoholio, vaistinio preparato negalima skirti neišnešiotiems kūdikiams
ir naujagimiams. Kūdikiams ir vaikams iki 3 metų jis gali sukelti toksinių ir alerginių reakcijų.
3. Kaip vartoti Omnitrope
Visada vartokite šį vaistą tiksliai kaip nurodė gydytojas, vaistininkas arba slaugytoja. Jeigu abejojate,
kreipkitės į gydytoją, slaugytoją arba vaistininką.
Dozė priklauso nuo Jūsų kūno matmenų, nuo būklės, dėl kurios Jums skiriamas gydymas ir nuo to, ar
bus geras augimo hormono poveikis Jums. Kiekvienas žmogus yra skirtingas. Jūsų gydytojas Jums
patars, kokia turi būti Omnitrope individuali Jums skiriama dozė miligramais (mg), atsižvelgdamas į
Jūsų kūno svorį kilogramais (kg) arba į kūno paviršiaus plotą kvadratiniais metrais (m2
), kuris
apskaičiuojamas pagal Jūsų ūgį ir svorį, o taip pat patars dėl gydymo plano. Nekeiskite dozės ir
gydymo plano nepasitarę su savo gydytoju.

Rekomenduojama dozė yra
Vaikams, kuriems trūksta augimo hormono:
0,025-0,035 mg/kg kūno svorio per parą arba 0,7-1,0 mg/m2 kūno paviršiaus ploto per parą. Galima
vartoti didesnes dozes. Kai augimo hormono stoka išlieka paauglystėje, Omintrope vartojimą reikia
tęsti iki galutinio fizinio išsivystymo pabaigos.
Vaikams, sergantiems Turnerio sindromu:
0,045-0,050 mg/kg kūno svorio per parą arba 1,4 mg/m2 kūno paviršiaus ploto per parą.
Vaikams, sergantiems lėtiniu inkstų nepakankamumu:
0,045-0,050 mg/kg kūno svorio per parą arba 1,4 mg/m2 kūno paviršiaus ploto per parą. Gali reikėti
didesnių dozių, jei augimo greitis per mažas. Gali tekti koreguoti dozę po 6 gydymo mėnesių.
Vaikams, sergantiems Prader-Willi sindromu:
0,035 mg/kg kūno svorio per parą arba 1,0 mg/m2 kūno paviršiaus ploto per parą. Paros dozė neturi
viršyti 2,7 mg. Gydymo negalima taikyti vaikams, kurių augimas beveik sustojo po lytinio
subrendimo.
Vaikams, gimusiems mažesnio, nei tikėtasi, ūgio ir svorio ir pasireiškiant augimo sutrikimui:
0,035 mg/kg kūno svorio per parą arba 1,0 mg/m2 kūno paviršiaus ploto per parą. Svarbu tęsti
gydymą, kol bus pasiektas galutinis ūgis. Gydymą reikia nutraukti po pirmų metų, jei nėra atsako arba
jei pasiektas galutinis ūgis ir augimas baigėsi.
Suaugusiesiems, kuriems trūksta augimo hormono:
Jeigu po gydymo vaikystėje toliau vartojate Omnitrope, turite pradėti nuo 0,2-0,5 mg per parą.
Šią dozę reikia palaipsniui didinti arba mažinti atsižvelgiant į kraujo tyrimų rezultatus, o taip pat į
klinikinį atsaką ir šalutinį poveikį.
Jei augimo hormono stoka atsiranda suaugusio amžiaus laikotarpyje, reikia pradėti nuo 0,15-0,3 mg
dozės per parą. Šią dozę reikia palaipsniui didinti atsižvelgiant į kraujo tyrimų rezultatus, o taip pat į
klinikinį atsaką ir šalutinį poveikį. Palaikomoji paros dozė retai viršija 1,0 mg per parą. Moterims gali
reikti didesnės dozės nei vyrams. Dozę reikia nuolat tikrinti kas 6 mėnesius. Vyresniems kaip 60 metų
amžiaus pacientams gydymą reikia pradėti nuo 0,1-0,2 mg dozės per parą ir iš lėto didinti atsižvelgiant
į individualius paciento poreikius. Reikia naudoti mažiausią veiksmingą dozę. Palaikomoji dozė retai
viršija 0,5 mg per parą. Laikykitės gydytojo nurodymų.
Omnitrope švirkštimas
Suleiskite augimo hormoną kiekvieną dieną maždaug tuo pačiu metu. Patogu tai daryti prieš einant
miegoti, nes nesunku prisiminti. Taip pat naktį augimo hormono kiekis būna didžiausias.
Omnitrope 5 mg/1,5 ml skirtas daugkartiniam naudojimui. Injekcija turi būti atliekama tik
Omnitrope Pen 5 - instrumentu, specialiai pritaikytu naudojimui su Omnitrope 5 mg/1,5 ml injekciniu
tirpalu.
Omnitrope 10 mg/1,5 ml skirtas daugkartiniam naudojimui. Injekcija turi būti atliekama tik
Omnitrope Pen 10 - instrumentu, specialiai pritaikytu naudojimui su Omnitrope, 10 mg/1,5 ml
injekciniu tirpalu.
Omnitrope skirtas leisti po oda. Tai reiškia, kad preparatas trumpa injekcijoms skirta adata yra
švirkščiamas į po oda esantį riebalinį audinį. Dauguma žmonių leidžia vaistą šlaunies arba sėdmenų
srityje. Suleiskite vaistą tokioje vietoje, kaip parodė gydytojas. Gali suplonėti odos riebalinis audinys
injekcijos vietoje. Kad to išvengtumėte, kiekvieną kartą leiskite vaistą į kitą greta esančią vietą. Taip
oda ir poodinė sritis turės laiko atsigauti iki kitos injekcijos į tą pačią vietą.
Jūsų gydytojas tikriausiai jau parodė, kaip vartoti Omnitrope. Omnitrope visada švirkškite tiksliai taip,
kaip nurodė gydytojas. Jei abejojate, kreipkitės į gydytoją arba vaistininką.

Kaip susišvirkšti Omnitrope
Toliau paaiškinama kaip pačiam susišvirkšti Omnitrope. Įdėmiai perskaitykite nurodymus ir iš eilės
juos vykdykite. Jūsų gydytojas parodys, kaip sušvirkšti Omnitrope. Nebandykite švirkšti, jei
nesupratote injekcijos procedūros ir reikalavimų.
- Omnitrope sušvirkščiamas po oda.
- Prieš sušvirkšdamas vaistą, atidžiai apžiūrėkite tirpalą ir naudokite tik tuomet, jei jis yra
skaidrus ir bespalvis.
- Norėdamas išvengti vietinės lipoatrofijos (vietinio riebalinio audinio suplonėjimo po oda),
keiskite injekcijos vietą.
Paruošimas
Prieš pradėdamas surinkite visus reikalingus daiktus:
- užtaisą su Omnitrope injekciniu tirpalu,
- Omnitrope Pen - instrumentą įšvirkštimui, specialiai pritaikytą
naudojimui su Omnitrope injekciniu tirpalu (instrumentas į rinkinį
neįeina. Žr. naudojimo instrukciją, pateiktą kartu su
Omnitrope Pen),
- leisti po oda pritaikytą švirkštiklio adatą,
- dezinfekavimui skirtus 2 tamponus (į rinkinį neįeina).
Nusiplaukite rankas prieš atlikdamas toliau nurodytus veiksmus.
Omnitrope sušvirkštimas
- Dezinfekavimo tamponu dezinfekuokite užtaiso guminę membraną.
- Tirpalas turi būti skaidrus ir bespalvis.
- Įstatykite užtaisą į injekcinį švirkštiklį. Vykdykite nurodymus kaip
naudotis švirkštikliu-injektoriumi. Norėdami paruošti švirkštiklį,
nustatykite dozę.
- Pasirinkite injekcijos vietą. Geriausiai injekcijai tinka audiniai, tarp
odos ir raumens turintys riebalinį sluoksnį, pvz., šlaunis arba pilvas
(išskyrus bambos arba liemens sritį).
- Injekcijos vieta nuo ankstesnės injekcijos vietos turi būti nutolusi
ne mažiau kaip 1 cm. Kaip jau buvo minėta anksčiau, keiskite
injekcijos vietą.
- Prieš sušvirkšdamas vaistus, injekcijos vietą gerai nuvalykite spiritu
suvilgytu tamponu. Palaukite, kol nuvalyta vieta išdžius.
- Įdurkite adatą į odą taip, kaip Jus mokė Jūsų gydytojas.
Po injekcijos
- Prie injekcijos vietos prispauskite ir keletą sekundžių palaikykite
nedidelį tvarstį arba sterilią marlę. Injekcijos vietos nemasažuokite.
- Nuo švirkštiklio nuimkite adatą naudodamiesi adatos išoriniu
dangteliu. Adatą išmeskite. Tai išsaugos Omnitrope tirpalo
sterilumą ir neleis jam ištekėti. Tai taip pat neleis orui patekti į
švirkštiklį ir neužsikimš adata. Niekam kitam neduokite savo adatų.
Niekam kitam neduokite savo švirkštiklio.
- Užtaisą palikite švirkštiklyje, uždėkite dangtelį ant švirkštiklio ir
laikykite jį šaldytuve.
- Išėmus tirpalą iš šaldytuvo, jis turi būti skaidrus. Jei tirpalas yra
drumstas arba jei tirpale matomos nuosėdos, jo naudoti
negalima.

Ką daryti pavartojus per didelę Omnitrope dozę?
Jei pavartojote per didelę Omnitrope dozę, kuo greičiau kreipkitės į gydytoją arba vaistininką.
Gliukozės koncentracija kraujyje gali per daug sumažėti o vėliau per daug padidėti. Galite pajusti
drebulį, prakaitavimą, mieguistumą ar pasijusti „tarsi ne savo kailyje“, galite nualpti.
Pamiršus pavartoti Omnitrope
Negalima vartoti dvigubos dozės norint kompensuoti praleistą dozę. Geriausia reguliariai vartoti
augimo hormoną. Jei pamiršote pavartoti dozę, kitą injekciją susišvirkškite kitą dieną įprastu metu.
Apie praleistas injekcijas pasižymėkite užrašuose ir pasakykite gydytojui kito kontrolinio vizito metu.
Nustojus vartoti Omnitrope
Prieš nutraukdami arba užbaigdami gydymą Omnitrope pasitarkite su gydytoju.
Jeigu kiltų daugiau klausimų dėl šio vaisto vartojimo, kreipkitės į gydytoją, vaistininką arba
slaugytoją.
4. Galimas šalutinis poveikis
Šis vaistas, kaip ir visi kiti, gali sukelti šalutinį poveikį, nors jis pasireiškia ne visiems žmonėms. Labai
dažnas ir dažnas šalutinis poveikis suaugusiesiems gali prasidėti per pirmuosius gydymo mėnesius ir
gali praeiti savaime arba po dozės sumažinimo.
Labai dažnas šalutinis poveikis (gali pasireikšti daugiau kaip 1 iš 10 pacientų):
Suaugusiesiems
 Sąnarių skausmas
 Vandens susikaupimas (kuris pasireiškia pirštų ir kulkšnelių tinimu)
Dažnas šalutinis poveikis (gali pasireikšti mažiau kaip 1 iš 10 pacientų):
Vaikams
 Laikinas injekcijos vietos paraudimas, niežėjimas ar skausmas
 Sąnarių skausmas
Suaugusiesiems
 Tirpimas, dygčiojimas
 Rankų ir kojų sustingimas, raumenų skausmas
 Skausmas ir deginimo pojūtis plaštakų ir dilbių srityje (vadinamasis riešo kanalo sindromas)
Nedažnas šalutinis poveikis (gali pasireikšti mažiau kaip 1 iš 100 pacientų):
Vaikams
 Vandens susikaupimas (kuris pasireiškia pirštų ir kulkšnelių tinimu netrukus po gydymo
pradžios)
Retas šalutinis poveikis (gali pasireikšti mažiau kaip 1 iš 1 000 pacientų):
Vaikams
 Tirpimas, dygčiojimas
 Leukemija (atvejai buvo stebėti nedidelėje grupėje pacientų, kuriems pasireiškė augimo
hormono trūkumas, dalis jų buvo gydomi somatropinu. Tačiau nėra įrodyta, kad leukemijos
atvejų pasitaiko dažniau pacientams, kuriems skiriamas augimo hormonas, nesant
predisponuojančių veiksnių.)
 Padidėjęs intrakranijinis spaudimas (dėl kurio atsiranda tokių simptomų, kaip intensyvus galvos
skausmas, regėjimo sutrikimai arba vėmimas)
 Raumenų skausmas

Dažnis nežinomas: negali būti įvertintas pagal turimus duomenis
 2 tipo cukrinis diabetas
 Sumažėjusi kortizolio koncentracija kraujyje
Vaikams
 Rankų ir kojų sustingimas
Suaugusiesiems
 Padidėjęs intrakranijinis spaudimas (dėl kurio atsiranda tokių simptomų, kaip intensyvus galvos
skausmas, regėjimo sutrikimai arba vėmimas)
 Injekcijos vietos paraudimas, niežėjimas ar skausmas.
Antikūnų prieš sušvirkštą augimo hormoną susidarymas, bet panašu, kad tai nesutrikdo augimo
hormono veikimo.
Aplinkui injekcijos vietą esanti oda gali tapti nelygi ir grublėta, bet taip neturėtų atsitikti, jei kiekvieną
kartą keisite injekcijos vietą.
Prader-Willi sindromu sergantiems pacientams nustatyti reti staigios mirties atvejai. Tačiau
priežastinio ryšio tarp šių atvejų ir gydymo Omnitrope nenustatyta.
Jei gydymo Omnitrope metu pasireiškia diskomfortas ar skausmas šlaunies ar kelio srityje, gydytojas
gali turėti omenyje, kad gali būti šlaunikaulio galvutės epifizės pasislinkimas ir Legg-Calvé-Perthes
liga.
Kitas galimas šalutinis poveikis, susijęs su gydymu augimo hormonu
Jums (arba Jūsų vaikui) gali padidėti gliukozės (cukraus) kiekis kraujyje arba sumažėti skydliaukės
hormono kiekis. Gydytojas gali tai patikrinti ir, jei reikės, gydytojas skirs tinkamą gydymą. Augimo
hormonu gydomiems pacientams retai nustatytas kasos uždegimas.
Jeigu pasireiškė sunkus šalutinis poveikis arba pastebėjote šiame lapelyje nenurodytą šalutinį poveikį,
pasakykite gydytojui arba vaistininkui.
Pranešimas apie šalutinį poveikį
Jeigu pasireiškė šalutinis poveikis, įskaitant šiame lapelyje nenurodytą, pasakykite gydytojui,
vaistininkui arba slaugytojai. Apie šalutinį poveikį taip pat galite pranešti tiesiogiai naudodamiesi
V priede nurodyta nacionaline pranešimo sistema. Pranešdami apie šalutinį poveikį galite mums padėti
gauti daugiau informacijos apie šio vaisto saugumą.
5. Kaip laikyti Omnitrope
Laikykite vaikams nepastebimoje ir nepasiekiamoje vietoje.
Ant etiketės ir dėžutės po „Tinka iki“ nurodytam tinkamumo laikui pasibaigus, šio vaisto vartoti
negalima. Vaistas tinkamas vartoti iki paskutinės nurodyto mėnesio dienos.
 Laikyti ir transportuoti šaltai (2 C - 8 C).
 Negalima užšaldyti.
 Laikyti gamintojo pakuotėje, kad preparatas būtų apsaugotas nuo šviesos
 Po pirmos injekcijos užtaisas turi likti švirkštiklyje-injektoriuje ir turėtų būti laikomas šaldytuve
(2 C - 8 C) ir vartojamas ne ilgiau kaip 28 dienas.
Pastebėjus, kad tirpalas yra drumstas, Omnitrope vartoti negalima.
Vaistų negalima išmesti į kanalizaciją arba su buitinėmis atliekomis. Kaip išmesti nereikalingus
vaistus, klauskite vaistininko. Šios priemonės padės apsaugoti aplinką.

6. Pakuotės turinys ir kita informacija
Omnitrope 5 mg/1,5 ml sudėtis
- Omnitrope veiklioji medžiaga yra somatropinas.
Viename ml tirpalo yra 3,3 mg somatropino (atitinka 10 TV).
Viename 1,5 ml užtaise yra 5,0 mg somatropino (atitinka 15 TV).
- Pagalbinės medžiagos yra:
dinatrio vandenilio fosfato heptahidratas
natrio divandenilio fosfato dihidratas
manitolis
poloksmeras 188
benzilo alkoholis
injekcinis vanduo
Omnitrope 10 mg/1,5 ml sudėtis
- Omnitrope veiklioji medžiaga yra somatropinas.
Viename ml tirpalo yra 6,7 mg somatropino (atitinka 20 TV).
Viename 1,5 ml užtaise yra 10,0 mg somatropino (atitinka 30 TV).
- Kitos pagalbinės medžiagos yra:
dinatrio vandenilio fosfato heptahidratas
natrio divandenilio fosfato dihidratas
glicinas
poloksmeras 188
fenolis
injekcinis vanduo
Omnitrope išvaizda ir kiekis pakuotėje
Omnitrope yra skaidrus ir bespalvis injekcinis tirpalas.
Kiekis pakuotėje: 1, 5 arba 10.
Gali būti tiekiamos ne visų dydžių pakuotės.
Registruotojas
Sandoz GmbH
Biochemiestr. 10
A-6250 Kundl
Austrija
Gamintojas
Sandoz GmbH
Biochemiestr. 10
A-6250 Langkampfen
Austrija
Šis pakuotės lapelis paskutinį kartą peržiūrėtas {MMMM-mm}.
Išsami informacija apie šį vaistą pateikiama Europos vaistų agentūros tinklalapyje
http://www.ema.europa.eu.
